**Ministru kabineta noteikumu projekta**

„Grozījums Ministru kabineta 2014.gada 17.jūnija noteikumos Nr.350 „Pedagogu profesionālās darbības kvalitātes novērtēšanas kārtība”” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts „Grozījums Ministru kabineta 2014.gada 17.jūnija noteikumos Nr.350 „Pedagogu profesionālās darbības kvalitātes novērtēšanas kārtība”” (turpmāk – projekts) izstrādāts saskaņā ar Izglītības likuma 14.panta 37.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2014.gada 19.jūlijā stājās spēkā Ministru kabineta 2014.gada 17.jūnija noteikumi Nr. 350 “Pedagogu profesionālās darbības kvalitātes novērtēšanas kārtība”. Pedagogu profesionālās darbības kvalitātes novērtēšanas (turpmāk – PPDKN) sistēma izveidota Izglītības un zinātnes ministrijas (turpmāk – IZM) Vispārējās izglītības kvalitātes novērtēšanas valsts aģentūras (turpmāk – VIKNVA), kas reorganizēta ar Ministru kabineta 2009.gada 29.maija rīkojumu Nr.356 „Par profesionālās izglītības administrācijas un vispārējās izglītības kvalitātes novērtēšanas valsts aģentūras reorganizāciju”, 2006. - 2008.gadā īstenotā Eiropas sociālā fonda Nacionālās programmas projekta „Pedagogu tālākizglītības metodiskā tīkla nodrošinājuma izveide” (Līguma Nr.2006/0129/VPD1/SF/PIAA/06/NP/3.2.5.1./0001/0001/0504) (turpmāk – tālākizglītības projekts) rezultātā un aprobēta 2009.-2012.gadam IZM īstenotajā Eiropas sociālā fonda projektā „Pedagogu konkurētspējas veicināšana izglītības sistēmas optimizācijas apstākļos” (vienā no trim aktivitātēm).  Tālākizglītības projekta (ar kopējo finansējumu LVL 800 000) īstenošanas laikā viens no sasniedzamajiem uzdevumiem (no šī projekta četrām aktivitātēm) bija izstrādāt ieteikumus pedagogu profesionālās karjeras attīstības modelim atbilstoši izveidotajai pedagogu tālākizglītības sistēmai. Pedagogu profesionālās karjeras attīstības modeļa izstrādē un aprobācijā 2006. - 2008.gadā tika iesaistīti praktizējoši pedagogi (mācību priekšmetu skolotāji, izglītības iestāžu administrācija un atbalsta personāls), augstskolu docētāji, izglītības pārvaldes vadītāji un speciālisti, Latvijas Izglītības un zinātnes darbinieku arodbiedrības (turpmāk – LIZDA) pārstāvji, kopumā ap 1500 pedagogi un 192 izglītības iestādes, pārstāvot visus tolaik Latvijas rajonus un republikas nozīmes pilsētas. 2013.gada 9.jūlijā stājās spēkā Izglītības likuma redakcija, kas noteica pedagoga tiesības saņemt pedagoga profesionālās darbības kvalitātes novērtējumu (49.1 pants Pedagogu profesionālās darbības kvalitātes novērtēšana). Pedagogu profesionālās darbības kvalitātes novērtēšanas procesā līdz 2016.gada 31.maijam ir iesaistījušies 28 046 pedagogi, pretendējot uz kādu no piecām kvalitātes pakāpēm, kas ir 73% no visa kopējā pedagogu skaita. Pirmo kvalitātes pakāpi ieguvuši 578 pedagogi, otro kvalitātes pakāpi – 6078 pedagogi, trešo kvalitātes pakāpi ieguvuši 18516 pedagogi, ceturto kvalitātes pakāpi – 2537 pedagogi, savukārt piekto kvalitātes pakāpi – 333 pedagogi. Iegūtās kvalitātes pakāpes apliecina terminēti apliecinājumi. 2017.gada 31.augustā kvalitātes pakāpes termiņš beigsies 1651 pedagogam, savukārt 2018.gada 31.augustā kvalitātes pakāpes derīguma termiņš beigsies 14467 pedagogiem. Kopumā tas ir vairāk nekā 50% no kvalitātes pakāpju ieguvējiem. IZM prognozē, ka 2018./2019.mācību gadā pedagogu profesionālās darbības kvalitātes novērtēšanas procesā atkārtoti varētu iesaistīsies aptuveni 14 tūkstoši pedagogu, savukārt 2019./2020.mācību gadā vēl 10 tūkstoši pedagogu. IZM 2015.gada 22.decembrī ir izveidojusi darba grupu (*izveidota ar IZM 2015.gada 22.decembra rīkojumu Nr.574*) ar uzdevumu izstrādāt priekšlikumus PPDKN sistēmas pilnveidošanai. Darba grupas izstrādātie priekšlikumi paredz konceptuālas izmaiņas PPDKN sistēmā, tostarp viens no priekšlikumiem ir pārskatīt kvalitātes pakāpju skaitu. Šādas izmaiņas būtiski ietekmēs pedagogu novērtēšanas procesu un PPDKN principus. Tādējādi, lai darba grupas izstrādātos priekšlikumus ietvertu PPDKN sistēmā un ar tiem iepazīstinātu pedagogus, ir nepieciešams pārejas posms, nodrošinot PPDKN sistēmas cikliskumu un ilgtspēju. Pamatojoties uz grozījumiem pedagogu darba samaksas noteikumos un PPDKN sistēmas izmaiņu kontekstā, pieteikšanās PPDKN procesam tiek noteikta ne agrāk kā no 2018.gada 1.septembra. Pedagogu iesniegumi, kuri ir iesniegti līdz 2018.gada 31.augustam netiek izskatīti. Nepieciešamības gadījumā izskatāmi grozījumi Izglītības likumā. |
| 3. | Projekta izstrādē iesaistītās institūcijas |  Izglītības un zinātnes ministrija |
| 4. | Cita informācija |  Nav |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  119 republikas pilsētu un novadu pašvaldību izglītības speciālisti un valsts, pašvaldību un privāto izglītības iestāžu pedagogi, kas īsteno vispārējās (t.sk.pirmsskolas) izglītības programmas un to īpašos veidus, kā arī profesionālās izglītības programmas pamatizglītības un vidējās izglītības pakāpē, profesionālās ievirzes (mākslas, mūzikas, sporta) izglītības programmas, interešu izglītības programmas.  |
| 2. | Tiesiskā regulējuma ietekme uz tautsaimniecību un administratīvo slogu |  Nav |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| Projekta izpildē iesaistītās institūcijas | Izglītības un zinātnes ministrija  |
| Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| Cita informācija | Nav |

Izglītības un zinātnes ministrs K.Šadurskis

Vīza: Valsts sekretāra vietnieks –

Sporta departamenta direktors,

valsts sekretāra pienākumu izpildītājs E.Severs

01.07.2016.

691

B.Bašķere 67047935

A.Šmēla 6704850